Ο Παναθηναϊκός έστειλε σύμφωνα με πληροφορίες του SDNA επισήμως τα συμβόλαια με την τελική του προσφορά στον Τζακ Ρόντγουελ, ο ατζέντης του οποίου μελετάει τις λεπτομέρειες πριν έρθει στη χώρα μας για τις υπογραφές. Εχει ήδη πει το ναι ο Αγγλος!

Σε φάση ανταλλαγής συμβολαίων προκειμένου να επικυρωθεί και εγγράφως η κατ' αρχήν συμφωνία των δύο πλευρών, βρίσκεται ο Παναθηναϊκός με τον 28χρονο Αγγλο άσο Τζακ Ρόντγουελ!

Οι πληροφορίες του SDNA αναφέρουν ότι ο Ρόντγουελ έχει ήδη πει το ναι στο τριφύλλι και το μόνο που απομένει για να έρθει στη χώρα μας και να υπογράψει οριστικά στους πράσινους, είναι να τσεκαριστούν οι λεπτομέρειες της πρότασης που έχει στείλει για υπογραφές στον Αγγλο άσο ο Παναθηναϊκός.

Τα λεγόμενα ψιλά γράμματα δηλαδή που πάντα οι νομικοί μελετούν σε τέτοιου είδους περιπτώσεις.

Η ουσία είναι ότι με τα υπάρχοντα δεδομένα και τις θετικές εξελίξεις στο συγκεκριμένο μέτωπο, είναι θέμα χρόνου να υλοποιήσει ο Παναθηναϊκός την πιο ηχηρή μεταγραφική του προσθήκη από πλευράς βιογραφικού, που αναμένεται να του δώσει πολύτιμες λύσεις στον μεσοαμυντικό άξονα, είτε ως αμυντικός μέσος, είτε ως στόπερ.

Οπως σας έχουμε επισημάνει, με την επικείμενη απόκτηση του Ρόντγουελ, το τριφύλλι θα έχει τη δυνατότητα να βάλει στο έμψυχο δυναμικό του έναν παίκτη «δύο σε ένα», αποφεύγοντας μία έξτρα μεταγραφική προσθήκη στο κέντρο της άμυνας.

Από τη στιγμή που ο 28χρονος Αγγλος άσος έδωσε την εντολή στον εκπρόσωπό του να επιστρέψει στις διαπραγματεύσεις με τον Παναθηναϊκό, έστω και με αρκετά λιγότερα χρήματα απ' αυτά που αρχικά ζητούσε, φτάνοντας πολύ κοντά στα... μπορώ του Παναθηναϊκού, το πράγμα είχε πάρει το δρόμο του...